Polisieman vir dood agtergelaat ná aanrandingKapt. Johan Grotius het ernstige kopbeserings opgedoen (Foto: Verskaf) ’n Polisiekaptein van Amanzimtoti, KwaZulu-Natal, is ernstig beseer toe hy Sondagaand voor sy huis deur drie insittendes van ’n Kombi aangerand en vir dood agtergelaat is. Die aanranding het net voor 20:00 in die straat voor kapt. Johan Grotius (53) en sy gesin se woonkompleks in Amanzimtoti plaasgevind. Die kompleks is sowat twee blokke van die plaaslike polisiestasie geleë. Grotius se vrou, Kate Kruger, het net na die aanranding die polisie ontbied, maar sê dié het eers ongeveer vier uur later op die toneel opgedaag. Die polisiebeamptes in die polisiestasie waar Kruger ’n saak wou open, het ook glo net hande gevou gesit en geen poging aangewend om die gesin te help nie. Grotius is al die afgelope 36 jaar in die polisiediens. Hy is verbonde aan die polisie in Amanzimtoti se helikopter-eenheid. Kruger vertel haar man het omstreeks 19:45 met die gesin se Jack Russell in die straat gaan stap. Die hond het na ’n Kombi wat by ’n woonkompleks langs hul kompleks geparkeer was, gehardloop. Die hond was nie aan ’n leiband vas nie. Die Kombi het by die woonkompleks langs Grotius-hul se kompleks gestaan (Foto: Verskaf) “Johan het agter die hond aangehardloop en is deur drie mans in die Kombi gekonfronteer. Volgens Johan was hulle besope en het skoor met hom gesoek,” vertel Kruger. “Die mans het leë bierblikkies voor Johan in die pad gegooi. Hy het hulle daaroor aangespreek en hulle het hom met ’n vol bierblik in die gesig gegooi. Hulle het ook vir hom gesê hy moet teruggaan huis toe omdat die bendes in die strate ronddwaal.” Kruger vertel die mans het daarna uit die Kombi gespring en Grotius oorval. “Johan het verbete terugbaklei. Hy is so sterk soos ’n bees en hulle kon hom nie plattrek nie.” Kruger vertel toe die mans sien dat hulle nie vir Johan gaan kan platslaan nie, het een van die mans die Kombi se bagasieruim oopgemaak en ’n staalvoorwerp uitgehaal. Dit is nie duidelik watter voorwerp dit presies was nie. “Die mans het Johan vier keer met die voorwerp oor die kop geslaan. Hy het na die vierde hou sy bewussyn verloor en in die pad inmekaargesak. Die mans het daarna die hasepad gekies. Grotius se horlosie was in vier stukke gebreek (Foto: Verskaf) “Johan kon daarin slaag om op te staan en het na ons kompleks se hek gestrompel. Hy het voor die hek weer inmekaargesak. “Sy hele gesig en kop was vol bloed. Ek kon skaars sy gesig deur die bloed uitken. Die vel onder sy oë was bloupers van kleur en ek het besef ons moet hom so gou as moontlik by die hospitaal kry.” Volgens Kruger is Grotius se metaalhorlosie in die straat gevind en dié was in vier stukke gebreek. “Hy het omtrent baklei.” Kruger sê hulle het die ambulans ontbied, maar toe dié nie vinnig genoeg reageer nie, het hulle Grotius in hul motor gelaai en self hospitaal toe geneem. Hulle het ook die polisie drie keer gebel, maar dié het ook nie opgedaag nie. “Ons het toe maar ŉ tafeldoek om Johan se kop gebind om die bloed te probeer stop.” Kruger het Grotius toe self na die Netcare Kingsway-hospitaal in Amanzimtoti geneem waar dokters hom gestabiliseer het. Dokters het 60 steke in sy agterkop gesit om die wonde toe te werk. Ná ’n breinskandering is daar ook vasgestel dat Grotius se skedel gekraak is. Volgens Kruger wou dokters Grotius na die intensiewe sorgeenheid (ICU) oorplaas, maar daar was nie ’n enkele bed beskikbaar nie. Hy is per ambulans na die Ahmed Al-Kadi-private hospitaal in Durban geneem, waar hy in die ICU opgeneem is. Dokters het ’n MR-skandering gedoen en ook gesien Johan het ’n oop fraktuur op sy skedel. Hy is Maandagmiddag geopereer om die fraktuur te herstel. “Johan is tans stabiel en herstel mooi,” sê sy vrou. Polisie wil nie help nie Grotius het verbete teen die aanvallers baklei (Foto: Verskaf) Kruger vertel sy en haar dogter is Sondagaand omstreeks 22:45 na die Amanzimtoti-polisiestasie om ’n saak van aanranding aanhangig te maak. “Ons het in die polisiestasie ingestap en daar het twee konstabels in stoele gesit en slaap. ’n Vrouekonstabel by die toonbank het ons probeer help, maar dié het baie onkundig en onbehulpe voorgekom. ’n Ander vrouekonstabel by die toonbank het haar stoel se rug na ons gedraai, haar tong geklap en iets in Zoeloe gesê. “Daar was ook ’n polisieman wat op sy arms gelê en slaap het. Hy het na drank geruik en wou ons ook nie help nie. Nie een van die polisiebeamptes het ’n daadwerklike poging aangewend om ons verklarings af te neem nie.” Volgens Kruger het die polisie omstreeks 23:45 eindelik by die kompleks opgedaag om haar en haar dogter se verklarings te neem. Dit is byna vier uur nadat hulle na die toneel ontbied is. Hieroor is die gesin baie ontsteld. “Die ergste is dat die polisie nie eens moeite gedoen het om ’n mede-polisiebeampte in nood te help nie.” Die polisie het die voorval aan Maroela Media bevestig.